*Postupak organizacije događanja na javnim površinama grada Dubrovnika*

1. **Odobrenje za korištenje javnih površina**

Formuliranje dopisa *Upravnom odjelu za gospodarenje gradskom imovinom* u kojemu je potrebno opisati događanje koje planirate organizirati te detaljno navesti konkretne termine u kojima bi se koristila javna površina. *Vidi prilog 1.*

1. **Konzervatorski odjel**

Ukoliko na javnoj površini postavljate pozornicu i/ili montirate razglas i rasvjetu potrebno je rješenje i dozvola *Konzervatorskog odjela*. U dopisu je potrebno navesti tehničke specifikacije opreme koja se namjerava postaviti te dimenzije, težinu i fotografije.

1. **Prijava javnog okupljanja**

Potrebno je podnijeti *Prijavu javnog okupljanja* nadležnoj policijskoj upravi MUP RH. Javno okupljanje prijavljuje organizator ili njegov ovlašteni zastupnik nadležnoj policijskoj upravi. Organizator je pravna osoba ili pojedinac, koji u skladu s odredbama Zakona o javnom okupljanju priprema, ustrojava i nadzire održavanje okupljanja.

Rokovi za prijavu

Prijavu javne priredbe trebate podnijeti najkasnije sedam dana prije početka održavanja.

Obveze organizatora

Kao organizator, u prijavi trebate navesti vrijeme i mjesto održavanja okupljanja, kao i ime voditelja okupljanja. O konkretnim obvezama organizatora ovisno o tipu događanja će Vas izvijestiti policijski službenik po primitku Vaše prijave.

1. **Osiguranje – zaštitarska firma**

Obzirom da je u obrascu za *Prijavu javnog okupljanja* potrebno navesti imena osoba koje će biti zadužene za održavanje reda i mira, prethodno je potrebno procijeniti broj posjetitelja te u skladu s tim odrediti i navesti broj zaštitara na događanju.

1. **Vatrogasno vozilo**

Radi mjera sigurnosti i zaštite od požara na svakom većem događanju mora biti prisutno vatrogasno vozilo, to naravno ovisi o broju posjetitelja i potencijalnoj opasnosti od požara koju procjenjuje nadležni vatrogasni službenik.

1. **Sanitetsko vozilo i dežurni liječnik – Poliklinika Glavić**

Zbog mogućnosti povreda na svakome događanju mora se nalaziti dežurni liječnik ukoliko se radi o manjem događanju, ili sanitetsko vozilo ukoliko je riječ o npr. koncertu na kojemu se očekuje velik broj posjetitelja. Sanitetsko vozilo, kao i vatrogasno, mora imati osiguran neometan prolaz.

1. **Upravni odjel za promet**

Ukoliko se događanje organizira u području posebne državne skrbi kao što je to Stara gradska jezgra u Dubrovniku koja se nalazi pod UNESCO-vom zaštitom, te je ujedno riječ o pješačkoj zoni, potrebna je dozvola *Upravnog odjela za promet* za ulazak vozila u spomenutu zonu. U dopisu se navodi registracijska oznaka vozila te u kojem je razdoblju potreban ulazak vozila kao i u koju svrhu. *Vidi prilog 2.*

1. **Komunalno redarstvo**

Dopis komunalnom redarstvu zbog razine buke koja bi mogla ometati događanje. Ukoliko smatrate da se u blizini mjesta događanja nalazi npr. noćni ugostiteljski objekt ili ulični svirači te postoji mogućnost da bi glasna glazba iz objekta ili ulice mogla ometati događanje, bilo bi dobro napisati dopis Komunalnom redarstvu koji jedini mogu regulirati nesmetano održavanje događanja.

1. **Čistoća**

Potrebno je kontaktirati Čistoću te ih informirati o događanju kako bi se po završetku lokacija vratila u prvobitno stanje.

1. **ZAMP**

Ukoliko je riječ o koncertu ili glazbeno-scenskom djelu potrebna je prethodna Prijava glazbenog događanja ZAMP-u. Nakon što je događanje završeno u roku od dva tjedna potrebno je dostaviti popunjeni Obrazac za prihod i troškove te Popis izvedenih glazbenih djela. *Vidi prilog 3; 4. i 5.*

1. **Ostalo**

Snimanje bespilotnim zrakoplovom (tzv. Dronom)

Ukoliko želite Vaše događanje snimati dronom potrebno je prethodno odobrenje Hrvatske kontrole zračne plovidbe. Jednostavnija opcija je kontaktiranje firme koja se bavi zračnim snimanjem i već ima rješenje i dozvolu za snimanje iz zraka (npr. Fotostar).

Vatromet

Ukoliko imate namjeru organizirati vatromet na Vašem događanju potrebno je ishoditi dozvolu Upravnog odjela za poslove gradonačelnika i MUP-a.